Niektorí moji študenti sú prekvapení, že nemusia byť experti s veľkým prehľadom v oblasti hardvéru, aby si vybrali pre svoje potreby dobrý notbuk. Ba čo viac, laptop nielenže dobre zvláda naň kladené nároky, ale ešte aj je šetrný k životnému prostrediu. Ako na to? Je to jednoduché…
Nechce sa vám čítať? Nemáte teraz čas? Šetríte si zrak? Tento článok si môžete kedykoľvek vypočuť ako zdarma dostupný podcast na Spotify, na iPhone, na Stitcher, na Tunein, na Podmaze, na Androide alebo priamo tu:
V krátkosti popíšem nevyhnutné množstvo teórie, na základe ktorej budeme postupovať pri výbere eco-friendly notebooku. V podstate stačí jemne poznať 2 skratky (RAM a SSD) a jeden eshop (refurbished.sk). Postupne vysvetlím:
RAM je jedna z najrýchlejších počítačových pamätí, do ktorej sa hneď po spustení počítača uložia údaje. Vďaka nej je potom možné napr. veľmi rýchlo prepínať medzi spustenými oknami. Čím viac tejto pamäte, tým lepšie. Minimum, pod ktoré by ktokoľvek v dnešnej dobe určite nemal ísť, je 8 GB (gigabajtov). Ak pri notebooku vidíte menšiu hodnotu RAM, určite ho nechcete. 😉
SSD disk zase poskytuje úložný priestor, do ktorého si ukladáme súbory. To môžu byť napr. dokumenty, tabuľky, grafy, obrázky, hudba, video a rôzne iné typy súborov. Minimálna veľkosť SSD je 250 GB (gigabajtov). Opäť platí pravidlo, že čím viac, tým lepšie. Ak pri notebooku nevidíte túto skratku (ale napr. HDD), určite ho nechcete. 😉
K eshopu refurbished.sk – ide o internetový obchod, ktorý predáva renovované notebooky, počítače, monitory, výkonné pracovné stanice, tlačiarne, all-in-one zariadenia a dokonca aj mobily. Všetko sú to veľmi kvalitné zariadenia s 2-ročnou zárukou, ktoré sa ani predošlým používaním takmer neznehodnotili. Na základe dlhoročnej osobnej skúsenosti môžem iba odporúčať. Mám od nich notebook (spisovne vraj už aj notbuk), monitor, pracovnú stanicu, all-in-one a všetko stále funguje, a to už sú 3 až 5 rokov po záruke.
Na tomto odkaze si vyberiete notebooky, ktoré majú 8 GB RAM a SSD disk v dostatočnej veľkosti na bežnú kancelársku prácu, ale tiež na základnú úpravu fotiek, audia a videa. Ktorýkoľvek notebook z toho zoznamu si vyberiete, určite vám vydrží ešte minimálne 5 rokov, a to za veľmi priaznivú cenu. Dokonca aj balenie je z recyklovateľného materiálu.
Ďalšou obrovskou výhodou notebookov z refurbished.sk je dobrá opraviteľnosť a vymeniteľnosť komponentov. Prakticky sa teda nestane, že keď niečo prestane fungovať, musíte vymeniť celý počítač. Väčšinou iba stačí nahradiť niektorú časť a notebook funguje ďalej ako nový.
Môže sa stať, že notebook bude mať slabšiu baterku. Ak to je pre vás problém, všímajte si označenia ako NB (nová batéria), VD (90 % pôvodnej), DB (75 % pôvodnej), SB (50 % pôvodnej). Niekedy je predošlé používanie vidieť, inokedy vôbec. Všetky zariadenia sú však vždy v technicky výbornom stave. Viac info sa dočítate na stránke často kladených otázok.
Moji osobní favoriti sú predovšetkým Lenovo ThinkPad rady T, pretože sú výkonné a odolné. Poslúžia tak roky aj pri menej šetrnom zaobchádzaní, pričom na konci ich života je ešte stále možné predať ich aspoň na súčiastky. 😉
Ako ku šetreniu životného prostredia v rámci hardvéru pristupujete vy? Máte iné rokmi a osobnou skúsenosťou overené obchody, ktoré predávajú renovované zariadenia? Ako ste s nimi spokojní? Budem rád, ak sa o vaše skúsenosti podelíte v komentároch. Ďakujem. 🙂